Birthe Skaarup (DF), 2006-12-14:
Vi var godt klar over, dengang vi skulle behandle den her lovgivning, at det var en kompliceret lovgivning.
Der var mange elementer inde i det, og noget af det, der vel nok har voldt os flest problemer, i hvert tilfælde i udvalgsbehandlingen, er omkring EPJ.
Nu er det så skilt ud, og det synes jeg er godt.
Jeg vil godt sige, som jeg tidligere har givet udtryk for under førstebehandlingen, at vi kan tilslutte os de øvrige elementer i den her sundhedslov.
Nu har vi talt lidt om 1-måneds-garantien, og jeg må da sige, at det jo har været en succes.
Vi kan lige så godt se det i øjnene, for det ville være fjollet ikke at gøre det: Der er behandlet mellem 80.000 og 100.000 flere mennesker på baggrund af det udvidede frie sygehusvalg.
Det er sådan – det må også Socialdemokratiet, De Radikale og SF da være glade for – at det nu ikke er pengepungen, der afgør, om man kan komme til hurtigt i det danske sundhedsvæsen.
Jeg vil godt sige en ting med hensyn til leverancen af medicin, for jeg kan forstå, at man der har været ude og sige, at Dansk Folkeparti svigter de ældre.
Det er simpelt hen groft, synes jeg.
Det kunne aldrig, aldrig være vores hensigt at svigte de ældre.
I den anden pakke var det sådan, at vi fik ændret forsyningen fra 3 til 7 dage, og nu er der så yderligere tilføjet, at tilskudsprisen opretholdes prisperioden ud.
Hvis et a-produkt går ud, går tilskudsprisen på b-produktet.
Så er der taget nogle initiativer med hensyn til medicinskift til epilepsipatienter; det ved jeg mange i den her sal har været meget optaget af.
I Dansk Folkeparti hilser vi velkommen, at den patientgruppe nu er blevet prioriteret.
Der er også givet tilsagn om, at ministeriet eller ministeren vil starte en undersøgelse, som skal give en bedre belysning af eventuelle sundhedsmæssige problemer i forbindelse med medicinskift.
Vi synes, det er rigtig godt, at vi følger området.
Når man sætter nogle nye tiltag i gang, skal man vænne sig til at følge området, og det her område bliver nu fulgt nøje.
Det drejer sig om den gruppe af ældre patienter, som måske kan have nogle problemer med medicinhåndteringen.
Jeg synes, det er så vigtigt, at vi nu fokuserer mere på, at medicinen dosispakkes.
Det bliver en vigtig grundpille til løsning af de problemer, de har med at få styr på deres medicin.
Her vil jeg godt sige til ministeren, at jeg har været inde og kigge lidt på, hvad man gør eksempelvis i Sverige.
Her i Danmark er der over et par år sket en stigning af dosispakninger fra 23.000 til 29.000.
Og det, jeg kunne forestille mig, er, at vi beder de praktiserende læger om at skrive det på recepten, så de ældre patienter får mere dosispakket medicin.
I Sverige er man oppe på 100.000.
Man kan måske ikke sammenligne det helt, men det er klart, at det er stigende derovre.
Det er som sagt et vigtigt element her, at vi siger til de praktiserende læger: Sørg for, at der dosispakkes, hvis det drejer sig om ældre patienter.
Jeg tror, at vi får løst problemet på en meget, meget god måde.
Jeg har hørt, at mange af de praktiserende læger siger, at de ikke skriver det, fordi de synes, det er bedre, at eksempelvis hjemmeplejen hjælper de ældre, og at de vil have de varme hænder.
Men jeg synes, at det i det her tilfælde er oplagt, at vi går ind og dosispakker.
Vi kan bruge de varme hænder på mange andre områder i det danske pleje- og sundhedssystem.
Det er det, jeg synes er vigtigt at sige her i dag under andenbehandlingen.